**เทคนิคการฝึกและพัฒนาการฟังภาษาอังกฤษด้วยตนเอง**

โดยปกติแล้วคนไทยในยุคปัจจุบันจะเรียนภาษาอังกฤษมาตั้งแต่อยู่ระดับก่อนชั้นประถมศึกษา

ทำให้มีความสามารถด้านไวยกรณ์และมีความรู้ด้านคำศัพท์อยู่ในระดับที่สามารถอ่านออกและเขียนได้ แต่สำหรับทักษะที่สำคัญเช่นการฟังในบางคนนั้นกลับอยู่ในระดับที่เป็นปัญหา คือฟังไม่เข้าใจจนทำให้รู้สึกว่าทักษะการฟังเป็นเรื่องที่ยากทั้งๆที่เป็นเรื่องปติในการเรียนทุกๆภาษาอยู่แล้วเพราะการฟังจะมีปัจจัยสำคัญๆเช่นน้ำเสียงของผู้พูดแต่ละคน การเชื่อมคำ ประโยคแสลง และรูปแบบของประโยคที่ทำให้แตกต่างไปจากการเขียน เพราะฉะนั้นในเมื่อการฟังเป็นทักษะก็สามารถพัฒนาและการฝึกฝนให้ดีขึ้นได้และที่สำคัญคือสามารถฝึกฝนได้ด้วยตนเองอีกด้วย

สำหรับเทคนิคที่สำคัญที่ใช้ในการฝึกทักษะการฟังด้วยตนเองนั้นต้องอาศัยตัวช่วยที่ทำให้สะดวกสามารถฝึกได้ไม่จำกัดในเรื่องของเวลาและสถานที่พร้อมทั้งไม่เสียค่าใช้จ่ายใดๆเลยก็คือการฝึกโดยอาศัยwww.elllo.org เว็บไซต์นี้สร้างขึ้นโดยผู้สอนภาษาอังกฤษท่านหนึ่งชื่อว่า Todd Beuckens ซึ่งเป็นเว็บไซต์ที่มีจุดประสงค์มอบให้สำหรับผู้เรียนได้ใช้ศึกษาโดยไม่คิดมูลค่า ผู้เรียนสามารถฝึกได้ทั้งการฟังและการอ่านโดยใช้วิธีการฝึกจากคำศัพท์ควบคู่กันไป จุดเด่นที่สำคัญคือมีแบบฝึกที่มีบทสนทนาที่มีน้ำเสียงของผู้พูดที่หลากหลายที่แสดงให้เห็น การเชื่อมคำ และรูปแบบของการใช้ภาษาในการสื่อสารที่มีจำนวนกว่าหมื่นแบบฝึกหัดพร้อมแบ่งแยกระดับความยากง่ายไว้ให้ด้วย

**กระบวนการในการฝึกฝนการฟังด้วยตนเอง**

1. หาสถานที่เรียนผ่อนคลาย สบายๆ แล้วเริ่มฟังบทเรียนตั้งแต่ต้นจนจบ โดยไม่ดูบทสนทนทนาที่แนบมากับคลิปเสียง ที่สำคัญต้องพยายาม**ไม่กังวล**ว่าจะฟังไม่รู้เรื่องเลือกเรื่องที่เรา**สนใจ**จะได้มีแรงจูงใจและ**เรื่องที่ง่ายก่อน**จะทำให้มั่นใจเพิ่มขึ้น

2. ฟังซ้ำกี่ครั้งก็ได้ตามความพอใจเพื่อเก็บรายละเอียดเพิ่มเติม

3. ฟังและหยุดคลิปทุกๆ 8 วินาที ขณะที่หยุดนั้นให้เขียนสิ่งที่ได้ฟังออกมาให้ได้มากที่สุด เมื่อฟังจบทั้งคลิปแล้ว ให้ทบทวนสิ่งที่เราจดไว้บนกระดาษทั้งหมดดูว่า พอจะเข้าใจหรือไม่ว่าในคลิปกำลังพูดถึงหัวข้อที่เราเลือกอย่างไร ที่สำคัญไม่จำเป็นต้องเข้าใจทุกคำพูด

4.ฟังคลิปเสียงอีกครั้ง โดยอ่านโน้ตย่อของตนเองตามไปด้วยแล้วเขียนเติมคำที่เราฟังเข้าใจเพิ่มเข้าไปเรื่อยๆ

5. เปรียบเทียบโน้ตย่อกับบทสนทนาจริงที่ถูกต้องที่เตรียมไว้ให้ พร้อมทั้งวิเคราะห์ดูว่าปัญหาในการฟังเกิดจากอะไร และลองพยายามแก้ปัญหานั้นๆ

6. ฟังคลิปอีกครั้งไปพร้อมๆ กับการอ่านบทสนทนาที่ถูกต้อง เพื่อตรวจสอบว่าตรงส่วนใดบ้างที่ยังทำไม่ได้ จากนั้นลองกลับไปฟังรอบสุดท้ายแบบไม่อ่านโน้ตและบทสนทนาฝึกตามขั้นตอนที่แนะนำบ่อยๆก็จะทำให้สามารถฟังได้เข้าใจดีขึ้น

**พุทธรักษา ยันตระประกรณ์**

อาจารย์พิเศษคณะศิลปศาสตร์ มหาวิทยาลัยเทคโนโลยีพระจอมเกล้าธนบุรี

Email: aj\_put@hotmail.com